Beat for Beat-logoen opp igjennom årene. Øverst til venstre: Logoen mellom 1999 og 2004. Øverst til høyre: Logoen mellom 2005 og 2007. Nederst til venstre: Logoen mellom 2008 og 2012. Nederst til høyre: En variasjon av logoen mellom 2013 og 2020.
***Beat for Beat – tone for tone*** (eller bare ***Beat for Beat***) er et norsk sang- og underholdningsprogram som har gått på NRK1 siden 1999. Programmet er en fornorsket utgave av det irske originalkonseptet *The Lyrics Board*. Programmet sendes fredagskvelden og er blitt en del av den såkalte «Gullrekka». Programmet har siden 2016 blitt ledet av Atle Pettersen. Tidligere ble det ledet av Ivar Dyrhaug.

Det første programmet hadde 785 000 seere, bare slått av Tande Ps lørdagsunderholdningsprogram *Høyt skattet*. VGs anmelder ga første program god omtale, mens Dagbladets anmelder var mindre begeistret, og brukte uttrykk som «barne-TV for vestkantartister». Gjester i det første prøve-programmet (også kalt piloten) var Linn Skåber, Trond Hansen, Elias Muri og Maria Haukaas Storeng. På den andre piloten var Maj Britt Andersen, Freddy Dahl, Aslag Haugen og Marian Aas Hansen gjester. Gjestene i det første programmet sendt på TV var Jan Werner Danielsen, Solveig Slettahjell, Karoline Krüger og Frode Alnæs.

Bandet som hadde vært med fra starten, ga seg etter vårsesongen i 2019. Nytt band for høsten 2019 ble annonsert sommeren samme år.

*Beat for Beat* tok pause etter vårsesongen 2020 og var tilbake med ny sesong høsten 2021.

Den norske programtittelen er et ordspill på «Bit for bit, bilde for bilde», et annet NRK-program ledet av Roald Øyen, som hadde et beslektet programkonsept der bilder, ikke musikk, ble avslørt bitvis.

Konsept
-------

Programmet består av to lag med to, noen ganger tre, deltagere som samles rundt hvert sitt klaver. Deltakerne, som er mer eller mindre kjente, er spesielt inviterte og hentes hovedsakelig fra norsk musikkliv. På hvert lag er en fast musiker, pianistene Trond Nagell-Dahl og Lars Andreas Aspesæter. Deltakerne skal ved hjelp av lyder og stikkord gjette seg frem til låter, artister og så videre. Programlederen tildeler lagene poeng ettersom de løser oppgavene. Poengene og kåring av vinnere er i programmet underlagt musikken og underholdningen.

Husbandet står litt i bakgrunnen i programmene, men er sentrale i flere oppgaver, og akkompagnerer gjesteartistenes opptredener.

Opphav
------

Programserien var basert på det irske programkonseptet kalt *The Lyrics Board* (1992). Det ble også produsert en svensk versjon (*Så ska det låta*), og en dansk (*Hit med sangen*). I tillegg til dette har også Russland, Finland, Belgia og Polen lagd sine versjoner.

Musikere
--------

* Trond Nagell Dahl – pianist, lagleder (1999–nå)
* Gisle Børge Styve – pianist, lagleder (1999–2014)
* Lars Andreas Aspesæter – pianist, lagleder (2015–nå)
* Hugo Risdahl – gitar (2019–nå), kapellmester (2022)
* Eirik Kiil Saga – kapellmester, keyboard (2019–nå)
* Julie Falkevik Tungevåg – keyboard, gitar, perkusjon og koring (2019–nå)
* Henrik Hilmersen – bass, synth-bass (2019–nå)
* Åsmund Knutson – el-trommer (2019–nå)
* Trond Lien – kapellmester, piano, keyboard, Hammond orgel (1999–2019)
* Ole Petter Hansen Chylie – trommer (1999–2019)
* Frøydis Grorud – saksofon, fløyte, perkusjon, synth (1999–2019)
* Erik Højgaard Anti – bass (2002–2019)
* Børge Petersen-Øverleir – gitar (2013–2019)
* Jørn Fodnestøl – gitar (1999–2012)
* Jens Thoresen – vikar; gitar (2016)
* Kåre Kolve – saksofon (1999, 2001)
* Lars Endrerud – bass (1999–2002)
* Tom Rønningsveen – vikar; kapellmester, piano, keyboard, Hammondorgel (2003)
* Bård Kristian Kylland - vikar; keyboard, Hammond orgel (2022)
* Gunhild Ramsay Kovacs - vikar; keyboard, gitar og perkusjon (2022)
* Javed Kurd – musikkprodusent, komponist av vignett (1999–nå)

*På Tangenten* og *Kamp i klaveret*
-----------------------------------

Dette var tittelen på to norske program basert på samme konsept. Det første gikk på TV 2 og det andre på TVNorge. Programmet ble på begge kanalene ledet av Gunnar Andersen. Med seg hadde han de to pianistene Petter Anton Næss og Nissa Nyberget.

TV2s versjon, som hadde tittelen «*På tangenten*», ble sendt sommeren 1996 og bestod av 10 programmer med en halvtimes varighet. Disse episodene ble sendt tirsdager, fra 18. juni til 20. august 1996. Den 21. januar 1997 gjenoppstod programmet på TVNorge med tittelen «*Kamp i klaveret*».

I 1999 gjenoppstod programmet i ny form på NRK under navnet *Beat for beat*.

Referanser
----------

1. ↑  «Her er den nye «Beat for Beat»-sjefen». Adresseavisen. 19. august 2015. Besøkt 19. august 2015.
2. ↑  VG - TV-Toppen (16.11.1999 - s.52)
3. ↑  VG - Glade mennesker sprer glede (13.11.1999 - s.76)
4. ↑  Dagbladet - For lite trekkspill? (13.11.1999)
5. ↑  «Gjester i Beat for Beat». *NRK Wiki* **(engelsk)**. Besøkt 15. januar 2021.
6. ↑  «NRK sier opp «Beat for Beat»-bandet». *www.vg.no*. 15. februar 2019. Besøkt 15. januar 2021.
7. ↑  «Her er de nye «Beat for beat»-stjernene: – Smått absurd å bli tilbudt denne jobben». *www.vg.no*. 7. juli 2021. Besøkt 18. august 2021.
8. ↑  «Derfor forsvant «Beat for beat»». *www.dagbladet.no*. 20. oktober 2020. Besøkt 18. august 2021.
9. ↑  ««Beat for beat»: Avgjørelsen tatt». *www.dagbladet.no*. 29. juli 2020. Besøkt 18. august 2021.
10. ↑  IMDB Connections
11. ↑  «Her er den nye Beat for beat-pianisten». *www.nrk.no*. 8. september 2015. Besøkt 18. august 2021.
12. ↑  «Eirik (33) fra Nakkerud er med i det nye «Beat for beat»-bandet». *www.ringblad.no*. 8. juni 2020. Besøkt 18. august 2021.
13. ↑  «Julie synes det er skummelt å bli en del av Gullrekka». *www.fjt.no*. 7. juni 2020. Besøkt 18. august 2021.
14. ↑  «Eirik (33) fra Nakkerud er med i det nye «Beat for beat»-bandet». *www.shows.acast.com*. 18. februar 2020. Besøkt 18. august 2021.
15. 1 2  «TV & Medier: Mer «Beat for beat»». *VG*. 26. februar 2004.

Eksterne lenker
---------------

* (en) *Beat for beat* på Internet Movie Database Rediger på Wikidata

* (no) *Beat for beat* på NRK TV Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon
 |